作者:劉辰翁
標題:金縷曲・賀新郎
內容:昨醉君家酒。從今十萬八千場，未疏老友。人道水仙標格俊，不許梅花殿後。但贏得、一年年瘦。迤邐聚星樓上雪，待天風、浩蕩重攜手。酌君酒，獻君壽。年前春入燕臺柳。看聯翩、四輩金鞭，長楸承受。豈有中朝甌覆久，更落閩山海口。端自有、玉堂金斗。我喜明年申又酉，但乞漿、所得皆醇酎。拚醉裡，送行晝。